WEEK 6: 2 Konings 18-20 – God luister waar sy eer in gedrang kom – Bybelskool
Written by Chris van Wyk on May 27, 2010 . Posted in Konings.
Hiskia word koning in Juda en vir die eerste keer is daar 'n koning wat 'n ongekwalifiseerde regmerkie agter sy naam kry. Hy gehoorsaam die Here in alles, selfs in die vernietiging van die hoogtes wat so 'n knaende probleem vir die volk van die Here reg deur die koningstyd was. Interessant genoeg maak die koperslang van Moses (Num 21) ook hier sy opwagting, maar as 'n afgodsbeeld, wat Hiskia daarom met reg verwoes. Dit is darem tragies as die dinge van God belangriker as God self raak en selfs aanbid word!
Geen wonder dat Hiskia voorspoedig was nie, want die Here was by Hom op 'n manier wat net nie moontlik was met van die vorige konings van Juda nie. En stukkie vir stukkie kry hy dit reg om sy onafhanklikheid terug te wen van die Assiriërs en Filistyne.
'n Paar dinge tref my in die verhaal van Hiskia.
Die bedreiging van die Assiriërs kom van God af. Let op hoe Sanherib dit selfs deur sy hoofadjudant só verwoord: "ek het nie sonder die Here opgetrek teen hierdie plek nie" (18:25).
Maar die Assiriërs oorskry hulle mandaat, soos die boodskap van Jesaja dit uitspel (19:20 vv): "Ek weet hoe jy teen My te kere gegaan het …" (19:27).
God se heilsboodskap aan Hiskia en die volk word gedoen: "om my ontwil en om my dienaar Dawid se ontwil" (19:34).
Gebed (Hiskia met die briewe in die tempel, interessant genoeg voor die ark in die Allerheiligste) en die onderskeiding van God se wil (profesie van Jesaja) speel 'n belangrike rol om by God se planne in te skakel.
God bewerk die verlossing, sonder dat Juda 'n vinger verroer.
God luister na die gebed om genesing van Hiskia (vgl Jes 38), maar dit plaas ongelukkig 'n skaduwee (ironies gegewe die teken van die skaduwee!) oor sy lewe, omdat hy self in hoogmoed (vgl Sanherib) met sy skatte spog en daarvoor geoordeel word.
Terloops, 18:13-16 waarskynlik 'n korter berig oor die veldtog van Sanherib, en 18:17-19:37 (vgl ook Jesaja 36:1-37:38) 'n langer berig oor sekere aspekte daarvan, wat doodgewoon langs mekaar geplaas is. Dit beskryf nie noodwendig twee veldslae nie, hoewel daar ook geleerdes is wat dit as twee gebeure sien.